Frederik Vad (S), 2024-12-17:
Tak for det, formand.
Jeg har en fornemmelse af, at hr. Mikkel Bjørn og Dansk Folkeparti ville ønske, at Socialdemokratiet var imod det her beslutningsforslag, fordi man så kunne få et eller andet facebookklip bakset sammen af de dygtigste, må jeg indrømme, sociale medier-folk, der er på Christiansborg p.t.
De er jo i Dansk Folkeparti.
Så kunne man få bakset et eller andet klip sammen, man kunne bruge, men altså, jeg må desværre skuffe hr. Mikkel Bjørn.
Hvor meget lidenskab kan man proppe ind i en konflikt, som ikke er eksisterende?
Det synes jeg er meget ejendommeligt.
Hvorfor?
Jo, det er, så vi kan få præciseret, hvem der skal lave en sådan vigtig undersøgelse om eventuelle muliggørere i det danske samfund – hvor udbredt det er, hvilke sektorer, både private og offentlige, der er tale om osv. –
men også, så vi kan finde ud af, hvad det koster, og hvordan vi skal finansiere det.
Nu sagde hr. Mikkel Bjørn lige før, at jeg var bange for at finde finansiering til forslaget.
Næh, det er jeg overhovedet ikke – overhovedet ikke.
Jeg siger bare, at vi måske skal have en samtale om, hvem der skal betale det: om det er på nærpolitistationen i Korsør, at vi skal finde pengene, om det er på et eller andet bureaukratiområde, eller hvor det er, regningen skal sendes hen.
Det er da meget fint, at vi får en snak om det.
Det er da utrolig underligt, at et parti fremsætter et beslutningsforslag her i salen og så bliver sure over, at regeringspartierne ikke bare kommer med en klar afvisning af det, men faktisk imødekommer det.
Det har jeg simpelt hen aldrig oplevet før.
Nå, Socialdemokratiet synes, at vi skal lave sådan en undersøgelse her.
For den rapport, vi så fra Sverige, og som vi jo har haft meget debat om i første halvår af 2024, og godt for det, var en uhyre forfærdelig rapport, som jo klart viste, at alle væsentlige sektorer i Sverige er infiltreret af kriminelle netværk.
Og hvis man kigger ud over vores nabolande – Storbritannien, Sverige og Tyskland – har der jo igennem flere år været uhyre eksempler på det her.
Det er eksempler på sagsbehandlere, som tildeler offentlige ydelser til personer tilhørende deres egen klan eller kultur og afviser berettigede ansøgninger fra andre.
Der har været rigtig, rigtig meget fremme, men vi mangler et overblik i Danmark.
Det er fuldstændig rigtigt.
Det, vi mangler et overblik over, er den del, der handler om kriminelle aktiviteter og forbindelser ind i klan- og bandemiljøerne.
Ovre i Udlændinge- og Integrationsministeriet er der nemlig en undersøgelse i gang lige nu
Det er en forundersøgelse, som handler om det andet aspekt af, hvad skal man sige, undergravningen af det danske samfund, nemlig det, der handler om offentligt ansatte, der tager æresbegreber med sig på arbejde og lader en bestemt æreskultur krybe ind under trøjen.
Det er jo bl.a. det, der gør, at vi har kvinder på kvindekrisecentre i Danmark, som bevidst undgår offentligt ansatte – det kunne være socialrådgivere, det kunne være pædagoger, og det kunne være familiebehandlere – som tilhører deres egen kultur, fordi de er bange for, at rygterne så går i deres miljø.
Men det er en helt anden sag, og den ligger ovre i Udlændinge- og Integrationsministeriet, og der kører et spor dér.
Det, der handler om infiltreringen, muliggørere, som gør det muligt at sikre kriminelle aktiviteter gennem væsentlige sektorer i både det private og offentlige, skal undersøges på Justitsministeriets område, og derfor er vi meget, meget enige med Dansk Folkeparti.
Vi synes, vi skal lave sådan en undersøgelse.
Vi synes, vi skal betale for sådan en undersøgelse.
Vi skal bare lige blive enige om, hvem der skal lave den, og hvad den skal koste, og hvis vi kan lande en beretningstekst under udvalgsbehandlingen, som skaber det grundlag, så kan partierne sætte sig sammen, og så kan man få det her til at blive til virkelighed.
Så hr. Mikkel Bjørn behøver slet ikke at være så opfarende eller så lidenskabeligt involveret i en konflikt, der ikke er eksisterende.
For han kan gå tilbage til sin folketingsgruppe efter dagens debat og sige, at der endelig var et beslutningsforslag fra Dansk Folkeparti, som ikke bare blev fejet af banen, men som faktisk fører til forandringer i det danske samfund, og hurra for det.
Tak for ordet.